**Fagskolen på egne bein**

v/ Ragnar Johansen, Norske Fag- og Friskolers Landsforbund og Ålesund Kunstfagskole

Jeg vil i mitt innlegg ta utgangspunkt i de føringene som ble gjort da utredningen og vedtaket av fagskoleloven ble gjort i 2003.

Deretter vil jeg reflektere om hva det kan innebære at fagskoleutdanningene skal stå på egne bein – hva er det som bør kjennetegne disse beina?

Og hvilke endringer synes logiske dersom de definerte beina aksepteres som hensiktsmessige?

**§ 1. *Formål og virkeområde***

«Med fagskoleutdanning menes yrkesrettede utdanninger som bygger på videregående opplæring eller tilsvarende realkompetanse, og som har et omfang tilsvarende minimum et halvt studieår og maksimum to studieår.

Med yrkesrettet utdanning menes utdanning som gir kompetanse som kan tas i bruk i arbeidslivet uten ytterligere generelle opplæringstiltak.»

**Innst. O. nr. 78 (2002-2003) fra KUF-komiteen i april 2003:**

«Departementet ønsker med loven å gjøre fagskoleutdanningene til en formalisert og selvstendig del av utdanningssystemet, på nivået over videregående opplæring og ved siden av universiteter og høyskoler.

Ansvaret for å utvikle og sikre kvaliteten på utdanningen tilligger den enkelte utdanningstilbyder, eventuelt gjennom bransjesamarbeid der det er behov for felles standarder. Departementet mener at fagmiljøene selv har kompetansen og de beste forutsetningene for å fastsette det faglige innholdet i utdanningene, herunder tilpasning til ny teknologisk utvikling og internasjonale krav.

Både formell utdanning og realkompetanse må godtas som opptaksgrunnlag.

Komiteen viser til at lov om fagskoleutdanning vil formalisere et tilbud om korte yrkesrettede utdanninger som raskt fanger opp arbeidslivets skiftende behov for kompetanse og omstillingsdyktig arbeidskraft.

Komiteen viser til at utdanning ved fagskolene skal være et alternativ til høyere utdanning og skal synliggjøre kortere yrkesrettede utdanninger som et reelt alternativ til de lengre utdanningsløpene ved høyskolene og universitetene.»

«Et sentralt mål for all utdanning på dette nivået må være å utdanne reflekterte yrkesutøvere med høy faglig og yrkesetisk standard. For de fleste lengste utdanningene (2 år) må målet være å gi kompetanse til arbeid og oppgaver på ledernivå innenfor privat, offentlig og tredjesektor.

Komiteen viser til at departementet mener begrepet "yrkesrettet" omfatter mer enn opplæring for et særskilt yrke og at det må forstås i et vidt perspektiv. Det kan omfatte egenskaper og ferdigheter det er behov for i arbeidslivet, som for eksempel samarbeidsevner og kreativitet.»

«Komiteens flertall viser også til Bergutvalget NOU 2000:5 hvor det heter at "Utdanningen skal enten være yrkesrettet eller rettet mot andre samfunnsbehov, hvor det også legges vekt på den enkeltes personlige utvikling og individuelle kompetanse".»

«Flertallet mener utdanningen skal være praktisk-teoretisk orientert og gi en opplæring som samfunnet, arbeidslivet, frivillig sektor og den enkelte har bruk for.

Innholdet i andre samfunnsbehov kan komme fra feltene religion, etikk, kunst, kreativitet og ledertrening i frivillig sektor.

Flertallet mener en slik vid forståelse må legges til grunn for formålet i loven.»

**Innholdet i utdanningene, avsluttende vurdering og dokumentasjon (§ 5)**

«Komiteen mener det skal være fleksible overganger mellom fagskolene og høyskoler og universiteter. Det er derfor viktig at høyskolene og universitetene legger til rette for at utdanninger fra ulike relevante fagskoler kan gi uttelling i form av avkorting i studiene.

Komiteen mener det må stilles krav ved godkjenning om at skolene godtgjør hvilken kompetanse og arbeidsoppgaver studentene vil være kvalifisert til etter fullført utdanning. Beskrivelse av sluttkompetanse må stå sentralt ved vurdering av om et tilbud skal godkjennes som fagskole.

Komiteen vil understreke at det må være gode overganger mellom videregående skole og fagskolene. Det må som hovedregel være faglig progresjon fra videregående opplæring til fagskolene. Komiteen er enig i at fullført videregående skole, enten med generell studiekompetanse eller med fagbrev, skal være opptaksgrunnlag. I tillegg må realkompetanse kunne gi avkorting i studietid og danne grunnlag for opptak.»

**NOKUT (§ 2)**

«Komiteen mener det er viktig at NOKUT tilføres ekspertise på de ulike fagområder og har den nødvendige faglige kompetanse for godkjenning av fagskoleutdanning. Det bør også etableres samarbeid med bransjer og eksterne fagmiljøer.

For å kunne være ansvarlig for godkjenning og evaluering av utdanninger som kjennetegnes av å være yrkesrettede, relativt kortvarige og fleksible i forholdet til næringslivets behov, vil det kreve særlig kompetanse i NOKUT.»

**Den nye tilsynsforskriften i 2014:**

«Tilbyder skal samarbeide med aktører i yrkesfeltet og delta i faglige nettverk som sikrer at utdanningens læringsutbytte er relevant for yrkesfeltet.

Fagskoleutdanning er per definisjon yrkesrettet. Nært samarbeid med yrkesfeltet er en forutsetning for å kunne tilby fagskoleutdanning "som gir kompetanse som kan tas i bruk i arbeidslivet uten ytterligere generelle opplæringstiltak", jf. § 1 i fagskoleloven. Tilknytningen er viktig for å sikre at det læringsutbyttet studentene har etter endt utdanning, er i tråd med det behovet yrkesfeltet har for kompetanse.

Før tilbyder søker NOKUT om godkjenning av en utdanning, skal tilbyder ha inngått formelle samarbeidsavtaler med aktører i yrkesfeltet. Det er ikke tilstrekkelig at enkeltpersoner i fagmiljøet har uformell kontakt med representanter for yrkesfeltet, da dette samarbeidet vil opphøre når disse ikke lenger er ved fagskolen.

I tillegg til å samarbeide med aktører i yrkesfeltet, skal tilbyder delta i nettverk som er faglige relevante for utdanningen. Innen enkelte fagområder er det naturlig at samarbeid og nettverk går på tvers av landegrenser.»

**Offentlig tilskudd til fagskoleutdanning (§ 8)**

«Komiteen merker seg at den nye fagskoleloven vil kunne omfatte aktuelle utdanninger som i dag er godkjent etter privatskoleloven § 3 d og e, blant annet sekretærutdanning, kunstskoler og bibelskoler som gir tilbud om en yrkesrettet utdanning. Disse skolene må ifølge departementet selv vurdere sin aktivitet i forhold til å søke om eventuell endret lovtilknytning.

Komiteen slutter seg til departementets forslag som legger til grunn at utdanningstilbud som i dag mottar offentlig tilskudd etter privatskoleloven, beholder dette ved eventuell godkjenning etter lov om fagskoleutdanning. Dette må etter komiteens oppfatning også inkludere muligheter for støtte til fornyelse og utvikling av disse utdanningstilbudene.»

**Mine refleksjoner**

Under henvisning til de ovenfor definerte forutsetninger - hvilke bein synes det da naturlig å forvente at en fagskole kan stå på?

1. bein: Fagskoler som tilbyr en faglig progresjon fra videregående skole – definerte forkunnskaper skal ligge på nivå 4 i NKR/EQF. Fagskolene tilbyr videreutdanninger i forhold til videregående vitnemål og fagbrev.
2. bein: Fagskoler basert på praktisk-teoretiske læringsformer utgjør et reelt alternativ til høyere utdanning . Men også med muligheter til å innpasse utdanningen i en grads- eller profesjonsutdanning.
3. bein: Fagskoleutdanninger som utvikler kompetanse som samfunnet, arbeidslivet, frivillig sektor og den enkelte student har bruk for – vurdert i et livslangt kompetanseperspektiv.
4. bein: Fagskoler som i samarbeid med sitt definerte yrkesfelt raskt fanger opp arbeidslivets skiftende behov for kompetanse og omstillingsdyktig arbeidskraft.

**Mine konklusjoner og forslag**

Hvis fagskoleutvalget er enig i mine beskrivelser, så mener jeg dette bør resultere i forslag om justering i dagens rammer og regelverk. Konkret foreslår jeg følgende tillegg i rammevilkårene for fagskoleutdanningene:

* bransjeorganisasjoner og organisasjoner innen frivillig sektor bør få økte muligheter til å påvirke opprettelse og revisjon av utdanningstilbud på fagskolenivået. NOKUT bør trekke slike organisasjoner med i sitt sakkyndighetsarbeid, som representanter for fagmiljøet eller mottakerne av kompetansen.
* kravene til forkunnskaper på nivå 4 i NKR må ikke ensidig defineres ut fra den offentlige læreplanen i vgs. Forkunnskaper må også kunne komme fra tradisjoner eller normer utviklet i det norske samfunnet, eller generelle menneskelige eller kulturelle kvaliteter eller egenskaper. Dvs. at også uformell og ikke-formell kompetanse må kunne vurderes inn mot NKR/EQF-systemet.
* utdanningstilbud må også kunne ha som mål å gi kompetanse til etablering av egen virksomhet – entreprenørskap – innen et definert virksomhetsområde. Samarbeid med næringshager, næringsklynger og bransjer om virksomhetsutvikling.
* utdanningstilbud må kunne etableres for ulike aldersgrupper, i et livslangt kompetanseperspektiv. Også tilbud for «ny sjanse», seniorer og den tredje tidsalder bør kunne godkjennes (jmf. lovgivers henvisning til «viktige samfunnsområder»)
* det må gjøres endringer i forskriften for opptak til høyere utdanning som sikrer fagskolestudenter rett til å få vurdert innpassing av en fagskoleutdanning i en grads- eller profesjonsutdanning
* tilbydere må få en generell plikt til selv å revidere innholdet i utdanningstilbudet, i samarbeid med representanter for yrkesfeltet eller relevante interesseorganisasjoner. NOKUT trenger ikke å føre tilsyn med slikt arbeid, utover å være mottaker av revisjonsrapportene.
* det må etableres utdanningstilbud som kvalifiserer bedre for undervisning i fagskoleutdanninger, basert på praktisk-teoretiske eller verkstedspedagogiske metoder. Jmf. også VAKT-prinsippet og regjeringens utspill om yrkesfagløftet. Fagskolene eller deres organisasjoner må kunne få statlig støtte til etter- og videreutdanningstiltak for fagskolenes lærere og sensorer.